Man op kleinhoewe geskiet; verdagte doodgeskietArgieffoto ŉ Vermeende aanvaller is dood en ’n 55-jarige man gewond ná hy en sy vrou Dinsdag in die vroeë oggendure op ’n kleinhoewe in Springs aangeval is. Kapt. Johannes Ramaphora, woordvoerder van die polisie, het gesê die voorval het tussen 01:00 en 02:00 op ŉ kleinhoewe by Ermeloweg in Vischkuil, oorkant Endicott, plaasgevind. “Daar was drie aanvallers. Hulle het eers die hond vergiftig en toe toegang tot die huis verkry deur ’n deur. Die slagoffers, Org en Martie Landsberg, het wakker geword met die aanvallers langs hul bed. Hulle het die egpaar glo gedreig en goedere geëis,” het Ramaphora gesê. Die aanvallers het Org geskiet. “Hy het teruggeskiet en twee skote afgevuur. Een verdagte is op die toneel dood,” het Ramaphora gesê. Volgens hom het die ander twee aanvallers sonder enige buit te voet van die toneel gevlug. “Die vrou is baie getraumatiseerd. Sy het nie gesien dat hulle met iets vlug nie, maar ons ondersoek dit.” Die polisie is steeds op soek na die twee ander verdagtes. Org is ná die aanval na ŉ hospitaal gehaas. Ian Cameron, AfriForum se hoof van gemeenskapsveiligheid, het aan Maroela Media gesê sover hul wete strek, is Org vermoedelik in die been gewond. Maroela Media verneem die aanvaller is glo by die voordeur van die huis geskiet. Volgens Cameron is daar drie honde op die kleinhoewe vergiftig en nie net een nie. Sake van poging tot huisroof en poging tot moord word ondersoek. In dié stadium word geen aanklagte teen die slagoffer ondersoek nie.